huumausaineiden lähtöaineista annetulla Euroopan parlamentin ja neuvoston asetuksella (EY) N:o 273/2004 ja unionin ja kolmansien maiden välisen huumausaineiden lähtöaineiden kaupan valvontaa koskevista säännöistä annetulla Euroopan parlamentin ja neuvoston asetuksella (EY) N:o 111/2005 siirretystä säädösvallasta

1. JOHDANTO

Asetuksessa (EY) N:o 273/2004 annetaan yhdenmukaiset säännökset tiettyjen huumaus- ja psykotrooppisten aineiden laittomaan valmistukseen yleisesti käytettävien aineiden, jäljempänä ’huumausaineiden lähtöaineet’, valvonnasta ja seurannasta unionissa, jotta voidaan estää näiden aineiden kulkeutuminen tällaiseen laittomaan valmistukseen. Asetuksen 15 ja 15 a artiklassa siirretään komissiolle valta antaa delegoituja säädöksiä tiettyihin tarkoituksiin ja tietyillä edellytyksillä viiden vuoden ajaksi 30. joulukuuta 2013 alkaen. Asetuksen 15 a artiklan 2 kohdassa edellytetään komission esittävän Euroopan parlamentille ja neuvostolle sille siirrettyä säädösvaltaa koskeva kertomus viimeistään yhdeksän kuukautta ennen tämän viiden vuoden kauden päättymistä eli 31. maaliskuuta 2018 mennessä.

Asetuksessa (EY) N:o 111/2005 vahvistetaan säännöt unionin ja kolmansien maiden välisen, edellä mainittujen aineiden kaupan valvontaa varten. Sitä sovelletaan tuontiin, vientiin ja välitystoimintaan. Samalla tavoin kuin asetuksessa (EY) N:o 273/2004 komissiolle siirretään asetuksen (EY) N:o 111/2005 30 a ja 30 b artiklan mukaisesti valta antaa delegoituja säädöksiä tiettyihin tarkoituksiin ja tietyillä edellytyksillä viiden vuoden ajaksi 30. joulukuuta 2013 alkaen. Asetuksen 30 b artiklan 2 kohdassa edellytetään komission esittävän Euroopan parlamentille ja neuvostolle sille siirrettyä säädösvaltaa koskeva kertomus viimeistään yhdeksän kuukautta ennen tämän viiden vuoden kauden päättymistä eli 31. maaliskuuta 2018 mennessä.

Asetuksella (EY) N:o 273/2004 ja asetuksella (EY) N:o 111/2005 pannaan yhdessä täytäntöön huumausaineiden ja psykotrooppisten aineiden laitonta kauppaa vastaan 19 päivänä joulukuuta 1988 tehdyn Yhdistyneiden Kansakuntien yleissopimuksen, jäljempänä ’YK:n yleissopimus’, 12 artikla. Kyseisessä artiklassa velvoitetaan yleissopimuksen sopimuspuolet ryhtymään aiheellisiin toimiin estääkseen huumausaineiden tai psykotrooppisten aineiden laittomassa valmistuksessa usein käytettyjen aineiden kulkeutumisen tähän käyttöön ja toimivan keskenään yhteistyössä. Tämän määräyksen taustalla on ajatus, että estämällä laittomien huumausaineiden tuottajia ja valmistajia saamasta näitä aineita, huumausaineiden laiton valmistus vähenee.

Kun otetaan huomioon kyseisten asetusten välinen tiivis aineellinen yhteys, molempia koskevat muutokset on hyväksytty yhdellä molemmat asetukset kattavalla delegoidulla säädöksellä. Tämän vuoksi edellä mainitut kaksi raportointivaatimusta on sulautettu yhdeksi kertomukseksi.

2. DELEGOITUJEN SÄÄDÖSTEN ANTAMISVALLAN KÄYTTÄMINEN

Asetuksen (EY) N:o 273/2004 15 a artiklan mukaisesti komissiolle siirretään kyseisen asetuksen 3 artiklan 8 kohdassa, 4 artiklan 4 kohdassa, 5 artiklan 7 kohdassa, 7 artiklan toisessa kohdassa, 8 artiklan 3 kohdassa ja 13 artiklan 2 kohdassa tarkoitettu valta antaa delegoituja säädöksiä. Lisäksi 15 artiklan mukaisesti komissiolle siirretään valta antaa delegoituja säädöksiä kyseisen asetuksen liitteiden I, II ja III mukauttamiseksi uusiin suuntauksiin, joita esiintyy huumausaineiden lähtöaineiden kulkeutumisessa huumausaineiden laittomaan valmistukseen, ja muutoksiin, joita tehdään YK:n yleissopimuksen liitteessä oleviin taulukkoihin.

Samaten asetuksen (EY) N:o 111/2005 30 b artiklan mukaisesti komissiolle siirretään kyseisen asetuksen 6 artiklan 1 kohdan kolmannessa alakohdassa, 7 artiklan 1 kohdan kolmannessa alakohdassa, 8 artiklan 2 kohdassa, 9 artiklan 2 kohdan toisessa alakohdassa, 10 artiklan 5 kohdassa, 11 artiklan 1 ja 3 kohdassa, 19 artiklassa sekä 32 artiklan 2 kohdassa tarkoitettu valta antaa delegoituja säädöksiä. Lisäksi komissiolle siirretään 30 a artiklan mukaisesti valta antaa delegoituja säädöksiä, jotta asetuksen liite voidaan mukauttaa uusiin suuntauksiin huumausaineiden lähtöaineiden käytössä laittomaan huumausaineiden valmistukseen, erityisesti kun on kyse aineista, jotka voidaan helposti muuntaa luokitelluiksi aineiksi, ja jotta voidaan noudattaa YK:n yleissopimuksen liitteessä oleviin taulukoihin mahdollisesti tehtäviä muutoksia.

Tarkastelujaksolla eli 30. joulukuuta 2013 ja tämän kertomuksen antamispäivän välisenä aikana komissio käytti kolme kertaa valtaansa antaa delegoituja säädöksiä:

1) Komission delegoitu asetus (EU) 2015/1011, annettu 24 päivänä huhtikuuta 2015, huumausaineiden lähtöaineista annetun Euroopan parlamentin ja neuvoston asetuksen (EY) N:o 273/2004 ja unionin ja kolmansien maiden välisen huumausaineiden lähtöaineiden kaupan valvontaa koskevista säännöistä annetun neuvoston asetuksen (EY) N:o 111/2005 täydentämisestä sekä komission asetuksen (EY) N:o 1277/2005 kumoamisesta

Kyseisessä asetuksessa vahvistetaan edellytykset lupien ja rekisteröintien myöntämiselle, määritetään tapaukset, joissa lupaa ja rekisteröintiä ei tarvita, vahvistetaan arviointiperusteet liiketoimen laillisen tarkoituksen osoittamiselle, vahvistetaan kaupan valvomiseksi tarvittavat tiedot, määritetään edellytykset luettelon laatimiseksi määrämaista, joihin luokkiin 2 ja 3 lueteltujen luokiteltujen aineiden vienti suuntautuu, määritetään kriteerit yksinkertaistetuille menettelyille, joita käytetään vientiä koskevien ennakkoilmoitusten tekemiseksi ja vientilupien myöntämiseksi, sekä määritetään vaatimukset tiedoille, jotka on ilmoitettava huumausaineiden lähtöaineiden kaupan valvontatoimenpiteiden täytäntöönpanosta.

Nämä säännökset sisältyivät aiemmin komission asetukseen (EY) N:o 1277/2005, mutta ne siirrettiin komission delegoituun asetukseen Lissabonin sopimuksen tultua voimaan. Delegoitua säädöstä valmistellessaan komissio kuuli laajalti huumausaineiden lähtöaineita käsittelevää EU:n asiantuntijaryhmää kirjallisesti ja sen 14., 15. ja 16. kokouksessa, jotka pidettiin 5. toukokuuta 2014, 10. marraskuuta 2014 ja 22. toukokuuta 2015. Asiantuntijaryhmän jäsenet kannattivat muutoksia.

2) Komission delegoitu asetus (EU) 2016/1443, annettu 29 päivänä kesäkuuta 2016, Euroopan parlamentin ja neuvoston asetuksen (EY) N:o 273/2004 ja neuvoston asetuksen (EY) N:o 111/2005 muuttamisesta siltä osin kuin on kyse tiettyjen huumausaineiden lähtöaineiden sisällyttämisestä luokiteltujen aineiden luetteloon

Kyseisellä asetuksella lisätään klooriefedriini ja klooripseudoefedriini luokiteltujen huumausaineiden lähtöaineiden luetteloon asetuksessa (EY) N:o 273/2004 ja asetuksessa (EY) N:o 111/2005. Klooriefedriiniä ja klooripseudoefedriiniä voidaan käyttää metamfetamiinin valmistukseen. Useat jäsenvaltiot ehdottivat tätä lisäystä. Delegoitua säädöstä valmistellessaan komissio kuuli laajalti huumausaineiden lähtöaineita käsittelevää EU:n asiantuntijaryhmää kirjallisesti ja sen 16., 17. ja 18. kokouksessa, jotka pidettiin 22. toukokuuta 2015, 9. marraskuuta 2015 ja 3.–4. toukokuuta 2016. Komissio kuuli myös alan sidosryhmiä kirjallisesti. Ehdotus sai laajaa kannatusta.

3) Komission delegoitu asetus (EU) 2018/XXXX, annettu 26 päivänä helmikuuta 2018, Euroopan parlamentin ja neuvoston asetuksen (EY) N:o 273/2004 ja neuvoston asetuksen (EY) N:o 111/2005 muuttamisesta siltä osin kuin on kyse tiettyjen huumausaineiden lähtöaineiden sisällyttämisestä luokiteltujen aineiden luetteloon

Kyseisellä asetuksella lisätään 4-anilino-N-fenetyylipiperidiini (ANPP) ja N-fenetyyli-4-piperidoni (NPP) luokiteltujen huumausaineiden lähtöaineiden luetteloon asetuksessa (EY) N:o 273/2004 ja asetuksessa (EY) N:o 111/2005. 4-anilino-N-fenetyylipiperidiiniä (ANPP) ja N-fenetyyli-4-piperidonia (NPP) voidaan käyttää fentanyylin ja fentanyylin analogien valmistukseen. Tämä lisäys oli tarpeen YK:n huumausainetoimikunnan päätettyä sisällyttää molemmat aineet YK:n yleissopimuksen taulukkoon I. Delegoitua säädöstä valmistellessaan komissio kuuli laajalti huumausaineiden lähtöaineita käsittelevää EU:n asiantuntijaryhmää kirjallisesti ja sen 20. ja 21. kokouksessa, jotka pidettiin 11.–12. toukokuuta 2017 ja 23. lokakuuta 2017. Komissio kuuli myös alan sidosryhmiä kirjallisesti. Lisäksi ehdotus julkaistiin Euroopan komission paremman sääntelyn portaalissa, jossa sidosryhmät saattoivat antaa siitä palautetta. Aineiden luokitteleminen asetuksen (EY) N:o 273/2004 ja asetuksen (EY) N:o 111/2005 luokkaan 1 sai laajaa kannatusta.

Komissio varmisti kaikissa kolmessa tapauksessa asiaan liittyvien asiakirjojen toimittamisen hyvissä ajoin ja asianmukaisesti Euroopan parlamentille ja neuvostolle.